
Forord

VI, ANNE KRISTIN OG SUNNIVA, har gledet oss over å lage denne boka. Gjennom ord og bilder gir vi deg et daglig mellomrom i juletiden og muligheten for å gå på oppdagelsesferd i juleevangeliet. Boka er en vennlig utfordring også til deg som ikke er spesielt religiøs: Lag deg et eksistensielt mellomrom i advent, du også. Les et kapittel hver dag og tenk gjennom hva som er ditt livssyn og hva du tror på; hva julens tradisjoner, fortellinger og sanger gir deg; hvilke spor du ønsker å sette; hva som driver og bærer deg når det røyner på. Eksistensiell beredskap er viktig, uansett hvilket ståsted vi har.

Tittelen er inspirert av en ganske ny julesang av Jan Vincents Johannessen og Amund Enger: «Himmel på jord, en nåde så stor, jeg er’ke alene her jeg bor». Den fanger inn julens mysterium og mange menneskers lengsel i ganske enkle og smålåtne ord: at Gud i barnet i krybben er født som menneske blant mennesker av et menneske og tar del i vårt liv. At vi aldri, aldri er alene. Vi håper at tekst og bilder kan forsterke den opplevelsen, midt i alt som er.

Anne Kristin og Sunniva


1 | Julegleden og julesorgen

ADVENT OG JUL kan være både fantastisk, forferdelig og alt imellom – akkurat som livet selv. Mer enn noen annen tid på året fungerer julen som et forstørrelsesglass. Det fine blir enda finere og det vonde enda vondere. Dessuten: Det fineste blir ofte også det vondeste når vi gjerne skulle delt det med noen vi har mistet. Sånn er det bare.

Gleden over fellesskap og tradisjoner, baking og pynting, lukter og smaker, musikk og kultur blir gjerne større og mer intens i denne høytiden, men det gjør ofte smerten og sorgen også. Sorgen over en stol som står tom. Smerten i ikke å ha noen å feire jul med, eller at det blir så vanskelig å være sammen. Fysisk og eller psykisk uhelse, som legger seg tungt over det som ellers kunne vært godt. Stram økonomi, konflikter, rus eller spiseforstyrrelser, som gjør det umulig å glede seg, slik det ser ut til at alle andre gjør. Ikke minst fordi vi gjerne glemmer at vi ofte sammenlikner vår egen innside med de andres utside – med det de velger å vise.

Salmedikteren Grundtvig skriver i en julesalme: «La julesorgen slukkes!» Jeg vet at vi er mange som kan kjenne på både julesorgen og julegleden i denne tiden. Jeg prøver å romme begge deler, slik Gud og julen selv gjør.

Jeg øver meg i å bruke disse dagene til virkelig å ta julemysteriet innover meg, enda en gang. Som prest skal jeg dele juleevangeliet med flest mulig, på best mulig måte. Det er vanskelig om jeg ikke selv tar det skikkelig innover meg først. Gang på gang. Jeg kan ikke ta imot julekjærligheten fra Gud på armlengdes avstand, for så å skynde meg og gi den videre til andre som jeg tror trenger den enda mer enn meg. Det jeg skal gi videre på troverdig vis, må lande i kroppen, og jeg må eie det.

Mer enn noen annen tid på året fungerer julen som et forstørrelsesglass. Det fine blir enda finere og det vonde enda vondere.

For å eie det må jeg først ta imot. Ta imot han som kommer. Advent betyr jo «komme»: Vi venter på Gud som skal komme. Advent dreier seg ikke om tid som flyr og folk som flyr, men om Gud som kommer til oss. Som et lite barn. Midt i det vanlige og det helt uvanlige. Derfor dreier advent seg mer om å ta imot enn om å ta seg sammen – selv om noen av oss erfarer at vi faktisk må ta oss sammen for å kunne ta imot.

«Fisken er den siste som oppdager havet», sa en venn til meg. Fisken vet ikke om noe annet, men tar havet for gitt; den kan ikke se havet utenfra. Av og til tenker jeg at om vi er for husvarme med den kristne julen, kan vi stå i fare for å svømme rundt som fisker i Guds kjærlighetshav: ta julen og gudskjærligheten for gitt. Den er jo faktisk gitt oss, men om vi tar den for gitt, mister vi evnen til virkelig å se og kjenne på julemysteriet. Dessuten kan tradisjonens gjentakelse på samme tid forsterke julen og sløve oss: Juleevangeliet kan bli en vane.

Derfor dreier advent seg mer om å ta imot enn om å ta seg sammen – selv om noen av oss erfarer at vi faktisk må ta oss sammen for å kunne ta imot.

Den kristne fortellingen om verden sier at Gud har skapt alt og alle og elsker alt og alle. Gud blir menneske i Jesus Kristus, et spedbarn som ble født i halmen i en stall, og den lille familien blir flyktninger da barnet bare er noen dager gammelt. Det er så utrolig at bare troen kan tro det. For dem blant oss som har hørt juleevangeliet mange ganger, er det samtidig så velkjent at julefortellingen fort kan bli for oss som havet for fisken: livsnødvendig, men selvfølgelig.

Da gjelder det å utforske og oppdage julemysteriet på nytt gjennom å lese, høre og dele det med nye mennesker, gjerne på ukjente og uvante steder. Jeg har selv hørt med andre ører når jeg har stått og lest juleevangeliet på Grønlands torg i Oslo noen første søndager i advent: Julegrana tennes, det regner vannrett, damer i hijab haster forbi, og curryduften fra Punjab Tandoori over gata gir en annerledes juledufl. Jeg hører fortellingen om barnet i krybben litt på nytt når det ikke er dynket i de vanlige luktene, lydene og utsiktene. Når jeg hører på Klovner i Kamp sin rapp «Juleevangeliet» fra filmen Pitbullterje eller leser Stargate – en julefortelling av Ingvild Rishøi, kjenner jeg hvordan juleevangeliet kan lyde i et hjem der mye mangler. Jeg hører litt på nytt når jeg leser julens fortelling høyt i sofaen sammen med venninner av annen religiøs eller ikke-religiøs tro, for hvem en helt menneskelig Gud er en umulighet. Eller når jeg melder med venner andre steder i verden, som opplever juleevangeliet i særs vanskelige tider akkurat nå. Eller når jeg bare leser julens fortelling, gang etter gang, i en for meg personlig tøff førjulstid. Da kjenner jeg at fortellingen om Gud som blir menneske, gir meg håp og kraft og gjør meg mindre ensom, midt i alt som er.

Julegrana tennes, det regner vannrett, damer i hijab haster forbi, og curryduften fra Punjab Tandoori over gata gir en annerledes juleduft

Midt i alt som er. Det er blitt et uttrykk jeg bruker daglig. Jeg har brukt det i mange år, men ble for alvor bevisst hvor mye det betyr for meg da jeg jobbet med den forrige boka mi, som ble hetende nettopp det. Alt begynte med at jeg stadig famlet når jeg skulle ønske god jul, god helg, god natt, god ferie til mennesker jeg visste hadde en svært krevende livssituasjon. Å legge til «midt i alt som er» gir en mulighet til å vise at jeg ser og anerkjenner de mange synlige og usynlige kampene folk står i, som gjør at det ikke blir en god natt, helg, tur eller jul – og samtidig ønske dem det beste. Livet, verden og vi mennesker er så sammensatt, og vi trenger hverdagsspråk som tar høyde for det, i møte med hverandre. Jeg opplever at for mennesker som står i alvorlig sykdom og krise over lang tid, er nettopp denne anerkjennelsen av kampen viktig. Det dreier seg om å snakke ærlig og troverdig om livet og det vi står i. Dette blir tydelig i forbindelse med julen, som er omgitt av så mange forestillinger og forventninger, og fort også mange nederlag. Det er mye lindring i språk og handlinger som anerkjenner julens mange ansikter.

Å legge til «midt i alt som er» gir en mulighet til å vise at jeg ser og anerkjenner de mange synlige og usynlige kampene folk står i, som gjør at det ikke blir en god natt, helg, tur eller jul – og samtidig ønske dem det beste.

Hvilke julegleder har du? Og hvilke julesorger? Våger du å dele dem med noen? [image: ]

